Belangrike geldlesse vir kinders - Jou Gesin | Solidariteit WêreldJou Gesin | Solidariteit Wêreld
Tuis › Artikels › Belangrike geldlesse vir kinders
Belangrike geldlesse vir kinders
Vrydag | 04 Desember | 2020
Met die feesseisoen om die draai word die versoeking om geld te spandeer gewoonlik al groter en dit is 'n goeie tyd wees om vir jou kinders belangrike geldlesse te leer.
Die webwerf JustMoney het onlangs 'n paar kinders gevra wat geld vir hulle beteken. Baie van die kinders besef die belangrikheid van geld en die waarde van spaar as 'n manier om hul drome te bereik.
Die kinders is vier vrae gevra, naamlik wat geld is, hoekom dit belangrik is, wat dit beteken om te spaar en hoekom spaar belangrik is. Volgens Sarah Nicholson, kommersiële bestuurder by JustMoney, het amper al die kinders verstaan dat ons geld nodig het om goed te koop en dat dit om dié rede belangrik is. Op die vraag oor wat dit beteken om te spaar het die kinders geantwoord dit beteken om geld eenkant te sit, soos in 'n spaarvarkie. En oor hoekom dit belangrik is om te spaar, was die kinders dit eens dat jy spaar om die goed te koop wat jy graag wil hê of benodig.
Volgens Nicholson is dit belangrik om so vroeg as moontlik 'n spaarkultuur by jou kind te kweek. Dit is dus uiters belangrik om met jou kinders oor geld te praat. "Dit gee jou die geleentheid om reeds vroeg goeie geldgewoontes by jou kind te kweek. Dit kan die verskil beteken oor of hulle groot gaan word om finansieel verantwoordelik te wees en of hul individue gaan wees wat nie in staat is om hul lewenskoste te bestuur nie."
Dit kan dalk intimiderend wees om jou kind oor geld te leer, maar jy doen dit dalk al reeds sonder dat jy dit besef, sê Nicholson. "Dit is belangrik om vroeg te begin wanneer jou kind nog jonk is. Die tradisionele gebruik is om vir jou kinders 'n geldboksie of spaarvarkie te koop sodat hulle kan sien hoe hul geld gespaar word en hoe dit oor tyd meer word."
Maak van alledaagse gebeure, soos inkopietogte of die betaling van rekeninge, gebruik om finansiële konsepte op 'n prettige en praktiese manier oor te dra. "As ouer moet jy die voorbeeld stel. Wys vir jou kinders wat dit beteken om finansieel verantwoordelik te wees deur rekeninge betyds te betaal, noodreserwes eenkant te sit en om te spaar."
Kinders moet ook oor begrotings geleer word. "Help jou kinders om doelwitte te stel vir dit wat hulle wil hê. Indien jy vir jou kinders sakgeld gee of hulle vergoed vir hul take, kan dit in hul bankrekening gedeponeer en gespaar word om hul doelwit te bereik."
Volgens Nicholson kan dit ook van waarde wees om jou kind te help spaar vir 'n duur of groot aankoop. "Dit sal hulle help om gewoond daaraan te raak om te wag vir bevrediging en ook om die verskil tussen behoeftes en begeertes te verstaan."